Sursa foto: Hepta

Pro TV va difuza alături de Eurosport finala Roland Garros 2018, în care va juca Simona Halep. Pro TV a achiziționat ca și anul trecut de la Eurosport drepturile de difuzare ale finalei Roland Garros, în care Simona Halep o va întâlni pe Sloan Stephens.

Publicitate

Finala se va juca sâmbătă, 9 iunie, de la ora 15.00. Pe Pro TV Andreea Esca îi va avea invitați pe Mihai Mironică și Cristian Tudor Popescu, care vor comenta în direct evoluția tenismenei și fiecare set al meciului, care începe la ora 16:00.

Andreea Esca:

„E o bucurie să fiu din nou în direct pentru a transmite telespectatorilor noștri finala de la Roland Garros, în care joacă poate cea mai iubită sportivă româncă a momentului. Toți românii îi vor ține pumnii Simonei, iar eu îi voi ține de vorbă pe jurnaliștii Mihai Mironică și Cristian Tudor Popescu, cei care vor analiza și comenta această partidă de suflet. Vă așteptăm pe toți sâmbătă, de la ora 15:00 la PRO TV, să strigăm: Hai Simona! Hai Romania!”, a declarat Andreea Esca.

Pentru Simona, meciul de sâmbătă va fi a treia finală la Roland Garros la care participă și a patra șansă de a câștiga un Grand Slam. Indiferent de rezultatul finalei, ea va fi în continuare lider mondial, poziție pe care o ocupă de 31 de săptămâni.

Managerul Simonei, Virginia Ruzici, este ultimul român care a câștigat un Grand Slam, în anul 1978.

Iulia Bunea

iulia.buneapaginademedia.ro